Postoje li leteći tanjuri? - odgovor ovisi o osobnom mišljenju svakog od nas
Vjerojatno najpoznatiji slučaj jednog 'letećeg tanjura' je događaj vezan uz mjesto Roswell u saveznoj državi Novi Meksiko, gdje se navo
Ljudi već dugo nagađaju postoji li život na drugim planetima, i jesu li stanovnici drugih planeta posjetili zemlju. Sljedeći prilog govori o kontroverzi vezanoj uz 'neidentificirane leteće objekte' – popularne 'leteće tanjure'. Prvo poglavlje kontroverze dogodilo se prije nešto više od stotinu godina, kada su stanovnici čak 19 američkih saveznih država na nebu vidjeli nepoznatu letjelicu u obliku – cigare. Sociolog Mark Rodeghier direktor je Centra za istraživanje neidentificiranih letećih objekata, u Chicagu, najstarije ustanove ove vrste u Americi. On kaže da su novinari i znanstvenici smatrali da je riječ o prijevari, no da su mnogi 'obični ljudi' smatrali da se zaista radi o letjelicama iz svemira. "U posljednjem desetljeću 19 stoljeća, bilo je mnogo govora o tim 'nepoznatim letjelicama'. Tada je žuta štampa u Americi bila posebno jaka. Na početku su se novine, doduše nakratko, ozbiljno bavile ovim fenomenom, ali ubrzo su ga počele ismijavati. Javnost je, međutim, s druge strane - barem na početku - ovo pitanje vrlo ozbiljno shvaćala". David Jacobs, profesor na sveučilištu Temple u Philadelphiji, smatra se najprominentnijim povjesničarom 'letećih tanjura'. On kaže da su ljudi i u prošlosti, kao i danas, često javljali da su vidjeli ' nešto', ali da to u pravilu nikad nije bilo potkrijepljeno čvrstim dokazima. 1981. godine u Oregonu, iznad rijeke Columbia, viđen je navodno narančasti objekt promjera deset metara. Grupa ljudi, među njima i dva policajca, promatrala ga je oko deset minuta. Uz priličnu buku, nepoznati je objekt poletio u visinu. Mark Rodeghier kaže da se i u drugim dijelovima svijeta ponekad znaju vidjeti slični objekti. No, oni koji 'leteće tanjure' nisu vidjeli, te javnost u cjelini, ovakve događaje dočekuju priličnom nevjericom. Vjerojatno najpoznatiji slučaj jednog 'letećeg tanjura' je događaj vezan uz mjesto Roswell u saveznoj državi Novi Meksiko, gdje se navodno prije više od šezdeset godina srušio jedan neidentificirani leteći objekt. "U pustinju se srušilo nešto vrlo neobično, tog drugog srpnja 1947. godine. Što god to bilo, vlada Sjedinjenih Država uputila je svoje ljude na mjesto nesreće i odnijela olupinu". To tvrdi William Moore, jedan od najpoznatijih stručnjaka za 'incident u Roswellu'. "Ratno je zrakoplovstvo objavilo službeno priopćenje da je došlo u posjed olupine srušenog letećeg tanjura. Priopćenje je doslovce obišlo cijeli svijet, stiglo na naslovnice svih novina. Očito, nešto je kod Roswella palo na zemlju. Pitanje je - što?" Američke oružane snage vrlo su brzo, međutim, povukle ovaj dokument – te objavile da se srušio ne 'leteći tanjur', već meteorološki balon. Nekoliko desetljeća kasnije, službeno objašnjenje nije više spominjalo meteorološki balon, već se tvrdilo da je po srijedi bio strogo-tajni test vezan uz analizu posljedice nuklearnih eksplozija u Sovjetskom savezu. Međutim, neki navodni svjedoci onog što se dogodilo drugog srpnja u Roswellu tvrde da su oni sa pustinjskog pijeska dizali ostatke svemirskog broda – te njegovi posadu, svemirce. "Ljudi koji vjeruju u leteće tanjure tvrde da je riječ o masovnoj zavjeri da se prikrije njihovo postojanje, koja traje sve od kraja drugog svjetskog rata". Riječi su Richarda Berendzena, astronoma koji predaje na Sveučilištu American, ovdje u Washingtonu. Berendzen govori o svojim analizama desetaka navodnih 'višeja' letećih tanjura. "Da je zaista riječ o zavjeri da se prikrije postojanje letećih tanjura, onda bi u toj zavjeri morali sudjelovati i znanstvena zajednica, i vojska, i vlada... Pa onda, i sve druge zemlje... Bez obzira na tako velik broj navodnih 'zavjerenika', nitko još nije otkrio pravu 'istinu'. To je zato što nitko niti nema čvrste dokaze o postojanju tih neidentificiranih letećih objekata". Da su naš planet zaista posjetili gosti iz svemira, bio bi to jedan od najznačajnijih događaja u povijesti čovječanstva. No, je li se tako nešto uopće ikad dogodilo? Za sada, odgovor na ovo pitanje ovisi o osobnom mišljenju svakog od nas.